সুজাত মনসুর :: ৩০শে জুলাই, ২০১৮ বাংলাদেশের কতিপয় জাতীয় দৈনিকে অত্যন্ত গুরুত্ব দিয়ে একটি সংবাদ প্রকাশিত হয়েছে। ইলেক্ট্রোনিক মিডিয়ায়ও হয়তো প্রচারিত হয়েছে, যা আমার শোনার বা দেখার সুযোগ ও সময় হয়নি। সংবাদটি হলো, প্রখ্যাত সাংবাদিক-কলামিস্ট জনাব আবদুল গাফফার চৌধুরীর ‘নিউ ব্লাড তত্ব’ ও সরকারি দলের আশিভাগ সাংসদকে অসৎ উল্লেখ করে তাদের আগামী নির্বাচনে মনোনয়ন না দেবার জন্য মাননীয় প্রধানমন্ত্রী ও আওয়ামী লীগ সভানেত্রী শেখ হাসিনার প্রতি আহ্বান জানিয়েছেন। তিনি আরো বলেছেন, বাংলাদেশে আওয়ামী লীগই একমাত্র দল, যাকে ক্ষমতায় আনা যায়। তবে সেজন্য বর্তমান এমপিদের মধ্যে আশিভাগ অসৎ এমপিকে বাদ দিয়ে শিক্ষিত, সৎ ব্যক্তিদের মনোনয়ন দেয়া উচিত। রাজধানী ঢাকার একটি হোটেলে আয়োজিত সাংবাদিক সম্মেলনে প্রধান অতিথির বক্তব্যে তিনি এ আহ্বান জানান। সাংবাদিক সম্মেলনটি ডাকা হয়েছিলো বিলেত প্রবাসী শফিকুল ইসলাম নামক জনৈক প্রকৌশলীকে নারায়নগঞ্জ-৩ আসনে মনোনয়ন প্রত্যাশী হিসেবে পরিচয় করিয়ে দেবার জন্য। যিনি নাকি বাংলাদেশ আওয়ামী লীগের আন্তর্জাতিক বিষয়ক উপ-কমিটির সদস্য। নারায়ণগঞ্জ-৩ আসনের বর্তমান সাংসদ জাতীয় পার্টির। আওয়ামী লীগের উপ-কমিটিগুলো নিয়ে অনেক কিস্সা-কাহিনী প্রচলিত আছে। এমনকি পদ-বানিজ্যেরও অভিযোগ রয়েছে। ওবায়দুল কাদের একবার এই উপ-কমিটি সম্পর্কে ক্ষোভ করে বলেছিলেন, “ধাক্কা লাগল্ইে বলে উপ-কমিটির সদস্য”। দলের নেতাকর্মীদের স্থান সংকুলানের জন্য ও সংগঠনের কাজে সবাইকে সম্পৃক্ত করে সাংগঠনিক কাজে গতি সঞ্চালনের জন্যই মূলতঃ উপ-কমিটিগুলো করা হলেও, দলের জন্য বদনামের মাত্রা বাড়ানো এবং সামাজিক যোগাযোগ মাধ্যমে পদবী ব্যবহার করে নানাবিধ পোস্টার প্রকাশ করা ব্যতিত সংগঠনের তেমন কোন উপকার হয়েছে বলে মনে হয় না। সম্ভবতঃ মাস দু‘য়েক আগে দৈনিক জনকণ্ঠে, যুক্তরাজ্য থেকে যে তিনজন ভাগ্যবান তিনটি ভিন্ন উপ-কমিটির সদস্যপদ বাগিয়ে নিয়েছেন, সে বিষয়ক একটি অনুসন্ধানী প্রতিবেদন প্রকাশিত হয়েছিলো। তাদের মধ্যে জনাব আবদুল গাফফার চৌধুরীর আশির্বাদপুষ্ঠ প্রকৌশলী শফিকুল ইসলাম একজন। যুক্তরাজ্য আওয়ামী লীগের সাথে যুক্ত নেতাকর্মীদের সবাই মোটামোটি আমার পরিচিতজন। তাঁদের বেশিরভাগেরই অতীত রাজনৈতিক ইতিহাস রয়েছে। শফিকুল ইসলাম নামের কেউ যুক্তরাজ্য আওয়ামী লীগের কোন পর্যায়ের নেতা তা আমি কেন, অনেকেরই জানা নেই। এমনকি দেশেও এমন কোন রাজনৈতি ট্য্রাক রেকর্ড নেই। যার আলোকে ঘটা করে তার পক্ষে সাংবাদিক সম্মেলন করে, আবদুল গাফফার চৌধুরীর মতো একজন শ্রদ্ধেয় ব্যক্তির মনোনয়ন কামনা এবং সরকারীদলের এমপিদের শতকরা আশিজনকেই অসৎ বলে চিহ্নিত করা কোন ধরনের প্রমাণ ছাড়া কতটুকু যৌক্তিক, শালীন ও সুন্দর প্রশ্নটা থেকেই যায়। তবে তাঁর এবারের বাংলাদেশ সফর যে জনাব শফিকুল ইসলামকে নৌকার প্রার্থী করতে তদবিরের উদ্দেশ্যে তা বিলেতের বাজারে মোটামুটি প্রচারিত ছিলোই। সাংবাদিক সম্মেলন করার পর সে গুজব সত্যে প্রমাণিত হলো।